32006D0609
L 247/26
JURNALUL OFÍCIAL AL UNIUNII EUROPENE
DECIZIA COMISIEI
din 4 august 2006
de stabilire a unei repartizări orientative, pe stat membru, a creditelor de angajament în temeiul obiectivului „cooperare teritorială europeană” pentru perioada 2007-2013
[notificată cu numărul C(2006) 3473]
(2006/609/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1083/2006 al Consiliului din 11 iulie 2006 de stabilire a dispozițiilor generale privind Fondul European de Dezvoltare Regională, Fondul Social European și Fondul de coeziune (1), în special articolul 18 alineatul (2),
întrucât:
(1)
În temeiul articolului 3 alineatul (2) litera (c) din Regulamentul (CE) nr. 1083/2006, obiectivul „cooperare teritorială europeană” urmărește, pe de o parte, consolidarea cooperării la nivel transfrontalier prin inițiative comune locale și regionale și, pe de altă parte, consolidarea cooperării transnaționale prin măsuri favorabile dezvoltării teritoriale integrate, legate de prioritățile Comunității.
(2)
În temeiul articolului 4 alineatul (1) litera (c) din Regulamentul (CE) nr. 1083/2006, Fondul European de Dezvoltare Regională contribuie la realizarea obiectivelor prevăzute la articolul 3 alineatul (2) litera (c) din respectivul regulament.
(3)
În temeiul articolului 21 alineatul (1) din Regulamentul (CE) nr. 1083/2006, 2,52 % din resursele disponibile pentru angajamente din Fondul European de Dezvoltare Regională pentru perioada 2007-2013 trebuie să fie alocate obiectivului „cooperare teritorială europeană”, din care 73,86 % pentru finanțarea cooperării transfrontaliere și 20,95 % pentru finanțarea cooperării transnaționale.
(4)
Este necesar să se realizeze o repartizare orientativă, pe stat membru, a resurselor care urmează să fie alocate în temeiul obiectivului „cooperare teritorială europeană”. În temeiul articolului 18 alineatul (2) din Regulamentul (CE) nr. 1083/2006, această repartizare trebuie realizată în conformitate cu criteriile și metodologia prevăzute în anexa II la Regulamentul (CE) nr. 1083/2006.
(5)
Alineatul (5) din anexa II la Regulamentul (CE) nr. 1083/2006 definește metoda de alocare a resurselor disponibile în favoarea statelor membre și a regiunilor care pot beneficia de sprijin financiar în conformitate cu articolul 7 alineatele (1) și (2) din respectivul regulament.
(6)
Alineatul (7) din anexa II la Regulamentul (CE) nr. 1083/2006 stabilește nivelul maxim al transferurilor provenind din fonduri către fiecare stat membru.
(7)
Alineatele (12)-(31) din anexa II la Regulamentul (CE) nr. 1083/2006 fixează sumele corespunzătoare anumitor cazuri specifice pentru perioada 2007-2013, inclusiv alocările speciale pentru programul PEACE, care este pus în aplicare ca un program transfrontalier.
(8)
În temeiul articolului 24 din Regulamentul (CE) nr. 1083/2006, 0,25 % din resursele disponibile pentru angajamente din fonduri, pentru perioada 2007-2013, sunt consacrate finanțării asistenței tehnice, la inițiativa Comisiei. În consecință, repartizarea orientativă, pe stat membru, trebuie să excludă suma corespunzătoare asistenței tehnice,
ADOPTĂ PREZENTA DECIZIE:
Articolul 1
Sumele orientative, pentru fiecare stat membru, ale creditelor de angajament pentru regiunile care pot beneficia de finanțare din fondurile structurale în temeiul obiectivului „cooperare teritorială europeană”, în conformitate cu articolul 7 alineatele (1) și (2) din Regulamentul (CE) nr. 1083/2006, inclusiv sumele suplimentare stabilite în anexa II la respectivul regulament, sunt prevăzute în tabelul 1 din anexa la prezenta decizie.
Sumele anuale, defalcate pe stat membru, ale creditelor de angajament prevăzute la paragraful anterior sunt prevăzute în tabelul 2 din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 4 august 2006.